*Projekts*

**Informatīvais ziņojums**

**“Par institucionālo risinājumu Latvijas iesaistei Eiropas Savienības attīstības sadarbības finanšu instrumentu īstenošanā”**

Informatīvais ziņojums “Par institucionālo risinājumu Latvijas iesaistei Eiropas Savienības attīstības sadarbības finanšu instrumentu īstenošanā” (turpmāk – Informatīvais ziņojums) ir izstrādāts, pamatojoties uz Valdības rīcības plāna Deklarācijas par Artura Krišjāņa Kariņa vadītā Ministru kabineta iecerēto darbību īstenošanai 219.uzdevuma 2.pasākumu “Nodrošināt priekšnoteikumus, tai skaitā nepieciešamo institucionālo ietvaru, lai sekmētu Latvijas iesaisti Eiropas Savienības (turpmāk – ES) ārējo (attīstības sadarbības) finanšu instrumentu īstenošanā”.

Informatīvajā ziņojumā tiek izklāstīta esošā situācija attiecībā uz Latvijas iesaisti ES ārējās darbības instrumentu finansētu projektu īstenošanā, identificēti pastāvošie šķēršļi un piedāvāts veikt institucionālus uzlabojumus, lai sekmētu plašākas Latvijas attīstības sadarbības projektu īstenotāju – valsts pārvaldes un pašvaldību institūciju, pilsoniskās sabiedrības organizāciju (turpmāk – PSO) un privātā sektora iespējas iesaistīties ES attīstības sadarbības projektu īstenošanā partnervalstīs.

**Institucionālais risinājums paredz deleģēt Centrālajai finanšu un līgumu aģentūrai (turpmāk - CFLA) funkcijas, kas saistītas ar Latvijas iesaistes sekmēšanu ES ārējās darbības instrumentu finansētu projektos, t.sk. konsolidēt ES ārējās darbības instrumentu finansētu projektu administrēšanu, sniegt atbalstu** **valsts pārvaldes institūcijām, PSO, kā arī komersantiem[[1]](#footnote-1), kuri ir ieinteresēti iesaistīties ES ārējās darbības instrumentu finansētu projektu ieviešanā, uzņemties vienotā kontaktpunkta un koordinatora lomu projektu piedāvājumu izstrādes, iesniegšanas un projektu administrēšanas, t.sk. uzraudzības un pēc uzraudzības procesā.**

**Vienots un centralizēts atbalsta punkts ar atbilstošu administratīvo kapacitāti sekmēs Latvijas valsts pārvaldes un PSO pieredzes un labās prakses, kā arī Latvijas privātā sektora izstrādāto risinājumu nodošanu attīstības valstīm ES attīstības sadarbības finansējuma ietvaros plašākā mērogā, gūstot arī ieguvumus kā ES ārējās darbības instrumentu finansētu projektu administratoriem.**

1. **Situācijas apraksts**

Latvijas oficiālās attīstības palīdzība un iemaksas daudzpusējos formātos

Saskaņā ar starptautiskajām saistībām gan Apvienoto Nāciju Organizācijas (turpmāk – ANO) (ANO Dienaskārtība ilgtspējīgai attīstībai 2030, Adisabebas Rīcības programma par finansējumu attīstībai) gan ES līmenī, kā arī nacionāli apstiprinātiem politikas plānošanas dokumentiem (Latvijas Attīstības sadarbības politikas pamatnostādnes 2016.-2020.gadam) Latvija sniedz ieguldījumu globālās attīstības veicināšanā un attīstības valstu izaugsmē.

2018.gadā Latvijas oficiālā attīstības palīdzība (turpmāk – OAP) bija 29 milj. EUR. 86% jeb 25 milj. EUR bija daudzpusējā palīdzība. Lielāko daļu veidoja Latvijas ieguldījums ES vispārējā budžeta 4.kategorijā *(Heading 4)* un iemaksas Eiropas Attīstības fondā *(European Development Fund) –* 22,5 milj. EUR jeb 77% no OAP. Pēdējos gados veiktas iemaksas arī citos ES izveidotos mehānismos un trasta fondos, piemēram, ES Ārkārtas trasta fondā Āfrikai, kas tiek uzskaitīta kā divpusējā palīdzība un sniegta ar ES institūciju starpniecību.

ES un tās dalībvalstis kopīgi ir lielākais OAP sniedzējs pasaulē. Latvija aktīvi iesaistās ES attīstības sadarbības politiku veidošanā un ar ieguldījumu ES vispārējā budžetā, iemaksām Eiropas Attīstības fondā un minētajos ES mehānismos un trasta fondos piedalās ES ārējās darbības (attīstības sadarbības un arī humānās palīdzības) finansēšanā.

ES ārējās darbības finansējums

ES finansējums ārējai darbībai esošajā ES daudzgadu budžetā (2014.-2020.gadam) ir 94 mlrd. EUR. Savukārt Eiropas Komisijas priekšlikums nākamajam daudzgadu budžetam (2021.-2027.gadam) finansējumu ES ārējai darbībai paredz palielināt līdz 123 mlrd. EUR.

Esošā ES daudzgadu budžeta ietvaros ES ārējās darbības instrumenti ir sadalīti atbilstoši ģeogrāfiskajām un tematiskajām prioritātēm. Nozīmīgākie no tiem ir Attīstības sadarbības instruments (DCI), Eiropas Kaimiņattiecību instruments (EKI), Eiropas Attīstības fonds (EDF), Eiropas Fonds ilgtspējīgai attīstībai (EFSD), Garantiju fonds ārējai darbībai u.c.. Savukārt jaunā daudzgadu budžeta ietvaros Eiropas Komisijas priekšlikums paredz izveidot vienu globālo instrumentu (Kaimiņattiecību, attīstības sadarbības un starptautiskās sadarbības instrumentu), kas apvienotu augstāk minētos instrumentus un tiktu plānots atbilstoši ģeogrāfiskajām un tematiskajām programmām.

Absolūti lielākā daļa no šī finansējuma tiek novirzīta attīstības valstu drošības, labas pārvaldības un labklājības veicināšanā, t.sk. uzlabojot uzņēmējdarbības vidi un sekmējot ekonomiskās attiecības un tirdzniecību. Finansējumu pārvalda Eiropas Komisija sadarbībā ar ES delegācijām partnervalstīs un ES finansētos projektus ievieš ES dalībvalstis (to attīstības aģentūras, attīstības bankas, publiskais sektors, privātais sektors, PSO), partnervalstis (valsts pārvaldes institūcijas, PSO), starptautiskās organizācijas, finanšu institūcijas u.c. ieviesēji.

Lai maksimizētu ES finansējuma ietekmi, ES attīstības sadarbības finansējums tiek ieviests dažādos veidos: tiešais atbalsts attīstības valstu valdībām (budžeta atbalsts), granti, iepirkumi (pakalpojumi, piegādes, darbi), kā arī finanšu instrumenti privātajam sektoram (aizdevumi, garantijas). Tādu ieviešanas veidu kā grantu un iepirkumu īstenošanai var tikt izmantotas dažādas pārvaldības formas – Eiropas Komisijai nodrošinot tiešu un netiešu pārvaldību. Netiešās ieviešanas jeb deleģētās sadarbības gadījumā viss instrumenta ieviešanas cikls tiek uzticēts trešajai pusei (piemēram, ES dalībvalstu attīstības aģentūrām vai starptautiskajām organizācijām).

Latvijas pieredze iesaistoties ES ārējās darbības finansējuma īstenošanā

Neskatoties uz Latvijas OAP mērogam salīdzinoši lielajām iemaksām, Latvijas iesaiste ES ārējā finansējuma instrumentu ieviešanā līdz šim ir bijusi minimāla. Latvijas ekspertīze galvenokārt tiek nodota caur vienu no grantu formām - ES finansētajiem mērķsadarbības (Twinning) projektiem, kā arī ekspertiem individuāli piedaloties citu ES dalībvalstu īstenotajos ES finansētajos projektos vai valsts institūcijām, komersantiem (piemēram, konsultāciju uzņēmumiem) iesaistoties konsorcijos, kur kā vadošie ir citu ES dalībvalstu partneri. Kā uzteicamu piemēru Latvijas aktīvai iesaistei ES finansēta projekta īstenošanā var minēt Latvijas Valsts robežsardzes vadošo lomu Robežu pārvaldības programmas Centrālāzijā (*Border Management Programma in Central Asia,* turpmāk - BOMCA) 9.posmā un plānotājā BOMCA 10.posmā 2020.-2025.gadā, kuram plānotais finansējums ir 21,75 milj. EUR.

**Latvijas iesaiste ES attīstības sadarbības instrumentu īstenošanā (2017. un 2018.gads)**

|  |  |  |  |
| --- | --- | --- | --- |
| **Instruments** | **Kopējais finansējums projektiem (EUR)** | **Projektu skaits, kuros iesaistīti Latvijas īstenotāji** | **Latvijas projektu īstenotāju piesaistītais finansējums (EUR)** |
| **2018** |  |  |  |
| Pirmspievienošanās instruments (IPA) | 871,303,597 | 2 | 1,250 |
| Eiropas Kaimiņattiecību instruments (ENI) | 1,042,659,049 | 10 | 282,631 |
| Attīstības sadarbības instruments (DCI) | 1,481,812,960 | 4 | 1,752,857 |
| Eiropas Attīstības fonds (EDF) | 28,037,301 | 0 | 0 |
|  |  |  |  |
| **2017** |  |  |  |
| Pirmspievienošanās instruments (IPA) | 468,841,762 | 5 | 1,244,352 |
| Eiropas Kaimiņattiecību instruments (ENI) | 1,047,734,409 | 13 | 871,777 |
| Attīstības sadarbības instruments (DCI) | 1,331,221,967 | 11 | 218,384 |
| Eiropas Attīstības fonds (EDF) | 73,898,032 | 0 | 0 |

*\*Avots: Eiropas Komisijas datu bāze. Tiek atspoguļotas Eiropas Komisijas finanšu saistības pret projektu ieviesējiem konkrētā gada ietvaros saskaņā ar noslēgtajiem līgumiem. https://ec.europa.eu/budget/fts/index\_en.htm*

Apkopojot līdzšinējo pieredzi[[2]](#footnote-2) var secināt, ka nostiprinās Latvijas attīstības sadarbības īstenotāju interese par attīstības sadarbību un spējas īstenot attīstības sadarbības projektus. Par pieaugošo valsts un pašvaldību iestāžu, ekspertu, PSO un privātā sektora interesi un spējām, liecina pieaugošais projektu iesniegumu skaits Ārlietu ministrijā (turpmāk – ĀM) attīstības sadarbības projektu granta konkursos[[3]](#footnote-3), kā arī dalība citu donoru un starptautisko organizāciju finansētajās programmās un projektos.

Publiskās pārvaldes sektorā par pieaugošo īstenotāju profesionalitāti un Latvijas ekspertīzes pieprasījumu liecina arī apstiprināto Twinning projektu dinamika. Vienlaikus tā norāda uz mainīgajām iespējām un arī ierobežoto valsts institūciju kapacitāti (ekspertu pieejamību, resursiem administrēšanai). Iesniegto piedāvājumu skaits ir atkarīgs no gada ietvaros plānotajiem konkursiem (t.s. *project pipeline*) Latvijai prioritāros reģionos (primāri, Austrumu partnerības valstis, bet arī Rietumbalkānu valstis) un sektoros. To var ietekmēt arī faktors, ka valsts institūcijām ir ierobežotas iespējas (eksperti, jo īpaši ilgtermiņa eksperti, administratīvā kapacitāte) vairāku projektu vienlaicīgas īstenošanas nodrošināšanai.

**Latvijas iesaiste Twinning projektu īstenošanā**

|  |  |  |  |  |  |  |
| --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** |
| **Iesniegtie piedāvājumi** | 6 | 9 | 16 | 12 | 8 | 7 |
| **Apstiprinātie piedāvājumi** | 0 | 2 | 9 | 6 | 1 | 5 |
| **Latvija kā vadošais partneris** | 0 | 2 | 4 | 2 | 0 | 2 |

*Avots: Finanšu ministrija*

Latvijas projektu īstenotājiem ir zināšanas, pieredze un ekspertīze, kas ir novērtēta no partnervalstu puses, kā arī atbilstība ES līmeņa projektu profesionalitātes kritērijiem. Tomēr, lai pretendētu uz ES ārējās darbības instrumentu finansētu projektu administrēšanu (iepirkumi (pakalpojumi, piegādes, darbi) un, īpaši, deleģētā sadarbība), šobrīd būtisks trūkums ir tas, ka Latvijā nav vienota kontaktpunkta jeb kompetentas institūcijas, kas centralizēti un, ievērojot vienotu pieeju un metodiku, sniegtu konsultatīvu un administratīvu atbalstu Latvijas institūcijām un citām ieinteresētajām pusēm, kas vēlas pieteikties dalībai ES projektos, tostarp, sadarbībā ar citiem sadarbības partneriem nodrošinātu atbilstību liela apjoma projektu tehniskajiem un finanšu kritērijiem.

Covid-19 izraisītā globālā krīze ir ievērojams izaicinājums arī ES partnervalstu veselības aprūpes un sociālekonomiskajām sistēmām. Tādējādi tūlītējas atbildes nodrošināšanai ES atbalsta instrumenti ir pārorientēti partnervalstu atbalstam Covid-19 izplatības ierobežošanā un sociālekonomisko seku novēršanai. Piedāvātā institucionālā risinājuma ieviešana un laicīga aģentūras akreditācija rādītu priekšnoteikumus Latvijas aktīvākai iesaistei ES atbalsta projektu realizācijā, lai palīdzētu reaģēt uz partnervalstu pieaugošajām vajadzībām, kā arī sniegtu papildus iespējas Latvijas privātajam un nevalstiskajam sektoram, ko skārusi krīze.

Normatīvais regulējums

Latvijas sniegtās starptautiskās palīdzības principus un kārtību, kādā tā tiek plānota un īstenota, nosaka Starptautiskās palīdzības likums. Tas paredz, ka starptautiskās palīdzības aktivitātes plāno un ievieš ĀM, izmantojot noteiktas apstiprināšanas un vadības procedūras: granta projektu konkurss[[4]](#footnote-4); publiskais iepirkums; brīvprātīga iemaksa; deleģētā sadarbība; Ministru kabineta apstiprinātajos politikas plānošanas dokumentos paredzētās starptautiskās palīdzības aktivitātes u.c. Minētais regulējums attiecas uz ĀM attīstības sadarbības aktivitātēm paredzētā finansējuma īstenošanu.

Attiecībā uz ES ārējās darbības finansējuma īstenošanu Latvijā ir noteikts normatīvais regulējums attiecībā uz vienu no granta ieviešanas veidiem - mērķsadarbības (Twinning) projektiem. Ministru kabineta noteikumi[[5]](#footnote-5) nosaka kārtību, kādā valsts budžeta finansētas iestādes piedalās *Twinning* un *Twinning Light* projektu īstenošanā, kā arī to, ka projektu pieteikumu un piedāvājuma koordināciju nodrošina nacionālais koordinators. Saskaņā ar ES finanšu instrumentu PHARE programmas un Pārejas programmas likumā noteikto nacionālais koordinators ir finanšu ministra iecelta amatpersona.

Kārtību, kādā valsts pārvaldes iestādes plāno dalībai attīstības sadarbības, mērķsadarbības u.c. ārvalstu finanšu palīdzības projektos nepieciešamo finansējumu, reglamentē normatīvie akti, kas nosaka valsts budžeta sagatavošanu, t.sk. gadījumos, kad valsts iestādes iegūst tiesības piedalīties attīstības sadarbības, mērķsadarbības vai cita veida projektā (kā vienīgais partneris, vadošais vai sadarbības partneris). Pēc līguma par projekta īstenošanu noslēgšanas valsts budžeta iestādei normatīvajos aktos paredzētajā kārtībā[[6]](#footnote-6) ir jāiesniedz Finanšu ministrijā pieprasījums līdzekļu piešķiršanai no valsts budžeta 80.00.00 apakšprogrammas.

Izvērtējot citu ES dalībvalstu pieredzi jāsecina, ka gan divpusējo attīstības sadarbības finansējumu, gan ES attīstības sadarbības programmas un projektus dalībvalstīs ievieš un administrē attīstības sadarbības aģentūras. Atsevišķos gadījumos šīs funkcijas veic ārlietu ministriju specializēti departamenti, kuri ieguvuši aģentūras statusu. Pēdējos gados attīstības sadarbību aģentūru izveide notiek arī tajās dalībvalstīs, kas pievienojās ES pēc 2004.gada. Šādas aģentūras ir izveidotas Lietuvā, Čehijā, Slovākijā un Rumānijā. Aģentūras izveides procesā ir arī Polija un Igaunija.

|  |
| --- |
| **Lietuvas pieredze: funkciju deleģēšana *Central Project Management Agency* (CPMA)**2017.gadā Lietuva reformēja savu attīstības sadarbības īstenošanas sistēmu, paredzot, ka CPMA sadarbībā ar Lietuvas Ārlietu ministriju ievieš no Lietuvas valsts budžeta finansēto attīstības sadarbības programmu (daļēja konkursu vadība, projektu uzraudzība), kā arī piedalās piedāvājumu izstrādē starptautisko donoru projektu konkursos. Aģentūra:* kopā ar valsts un pašvaldību iestādēm sagatavo piedāvājumus starptautisko donoru finansētiem attīstības sadarbības projektiem (t.sk. ES deleģētās sadarbības projektiem);
* īsteno un administratīvi/ finansiāli pārvalda projektus, ko īsteno Lietuvas valdības un publiskā sektora iestādes un finansē galvenokārt ES vai citi donori;
* organizē mācības un metodikas sagatavošanu citu donoru finansēto attīstības sadarbības projektu īstenošanai;
* vāc un apmainās ar informāciju par starptautiskās attīstības sadarbības projektiem;
* nodrošina Twinning programmas administrēšanu, ieskaitot lielāko daļu nacionālā kontaktpunkta funkciju.

Aģentūras atbalsts valsts pārvaldes iestādēm vai vadošās lomas uzņemšanās projektu administrēšanā ir veicinājusi Lietuvas dalību aizvien lielākā skaitā Twinning projektu, t.sk. vadošā partnera lomā. Kopš 2014.gada Lietuva ir bijusi iesaistīta 111 Twinning projektu īstenošanā, ieņemot 2.vietu starp ES dalībvalstīm. Aģentūra ir arī viena no vadošajām iestādēm ES tehniskās palīdzības projekta Ukrainā ieviešanā: “*Revenue mobilisation” and “Horizontal functions and management*”, kura kopējais budžets ir 29.5 milj. EUR. |

Arī Latvijā, uzsākot attīstības sadarbības politikas veidošanu, bija paredzēts izveidot attīstības sadarbības aģentūru. 2008.gadā apstiprinātā Starptautiskās palīdzības likuma sākotnējās ietekmes novērtējuma ziņojumā (anotācijā) tika noteikts, ka Attīstības sadarbības valsts aģentūra tiks izveidota, ja Latvijas valsts budžeta finansējums attīstības sadarbības projektu un Latvijas administrēto attīstības sadarbības programmu (izņemot brīvprātīgās iemaksas starptautiskajās organizācijās) īstenošanai pārsniegs 2 miljonus latus (2,85 miljonus EUR). Ņemot vērā, ka minētā finansējuma apjoms līdz šim netika sasniegts, aģentūra nav izveidota.

1. **Priekšlikums par atsevišķu attīstības sadarbības aģentūras funkciju deleģēšanu iestādei ar pieredzi ES fondu administrēšanā**

Ņemot vērā Attīstības sadarbības politikas pamatnostādnēs 2016.-2020.gadam noteikto uzdevumu *“Stiprināt Latvijas projektu īstenotāju profesionalitāti, savstarpējo sadarbību un darbības kvalitātes uzlabošanu, jo īpaši spēju iesaistīties EuropeAid, Twinning u.c. lielapjoma daudzgadu projektos, t.sk. kā vadošajiem partneriem”*, ĀM ir vērtējusi iespējamos risinājumus un pasākumus, lai mazinātu šķēršļus Latvijas īstenotāju plašākai iesaistei ES ārējās darbības instrumentu finansētu projektu īstenošanā, t.sk. iespējas nodrošināt Latvijā tādu funkciju pilnvērtīgu izpildi, ko tradicionāli donorvalstīs nodrošina attīstības sadarbības aģentūras.

Ņemot vērā, ka līdz šim nav sasniegts Starptautiskās palīdzības likumā minētais attīstības sadarbības programmas finansējuma slieksnis, kā arī to, ka jaunu institūciju veidošana šobrīd nebūtu lietderīga un pamatota valsts pārvaldes reformu plāna kontekstā, ĀM saskata, ka risinājums būtu izmantot esošo Latvijas valsts pārvaldes institucionālo ietvaru t.i. deleģēt minēto funkciju izpildi jau esošai institūcijai ar atbilstošu pieredzi projektu administrēšanā, un iespējām identificēt un mobilizēt Latvijas ekspertīzi un labās prakses risinājumus.

Lai pretendētu uz ES ārējās darbības instrumentu finansētu attīstības sadarbības projektu un programmu administrēšanu/īstenošanu gan tiešā, gan netiešā (deleģētā) sadarbībā, organizācijai ir jāspēj izpildīt virkne priekšnosacījumu. Tāpēc šādas funkcijas būtu deleģējamas organizācijai ar iepriekšēju pieredzi ES fondu līdzfinansēto projektu administrēšanā.

Līdzīgi kā administrējot ES struktūrfondu un Kohēzijas fonda projektus, lai Eiropas Komisija varētu uzticēt ES ārējā finansējuma budžeta izpildi (programmas un projektus) dalībvalstu iestādēm vai organizācijām un vienlaikus nodrošināt noteiktu ES finansiālo interešu aizsardzības līmeni, saskaņā ar Eiropas Parlamenta un Padomes Regulu (ES, Euratom) 2018/1046 tiek veikts iestādes vai organizācijas deviņu pīlāru izvērtējums. Šie pīlāri saistīti ar 1) efektīvu iekšējās kontroles sistēmu; 2) grāmatvedības sistēmu; 3) neatkarīgu ārējo revīziju; kā arī noteikumiem un procedūrām, kuras attiecas uz 4) finansējuma nodrošināšanu no ES līdzekļiem dotāciju veidā; 5) iepirkumiem; 6) finanšu instrumentiem; kā arī 7) izslēgšanu no piekļuves finansējumam; 8) informācijas par saņēmējiem publiskošanu un 9) personas datu aizsardzību.

Izvērtējot augstāk minētos kritērijus, kā arī ņemot vērā atbilstošu profesionālo kapacitāti, ĀM vērtējumā visefektīvāk un ar vismazākajiem resursiem tos varētu ieviest CFLA, kas jau ir izgājusi paplašinātās decentralizētās ieviešanas sistēmas akreditāciju un kurai ir atbilstoša ekspertīze projektu vadībā, uzraudzībā, auditā, u.c. ES finansējuma pārvaldības jautājumos.

CFLA ir finanšu ministra pakļautībā esoša tiešās pārvaldes iestāde, kas administrē Latvijas attīstībai nozīmīgus ES struktūrfondu un Kohēzijas fonda līdzfinansētus projektus, kā arī nodrošina citu finanšu instrumentu projektu īstenošanas uzraudzību. CFLA savu darbību uzsāka 1997.gadā, administrējot trīs Phare programmas ar kopējo finansējumu 28 miljoni EUR, kad tajā strādāja pieci darbinieki. 2020.gadā CFLA ir 403 amata vietas un kopējais līdz šim brīdim administrēto finanšu investīciju apjoms ir 5,99 miljardi EUR.

**CFLA šobrīd veic** **šādas funkcijas:**

* ES struktūrfondu un Kohēzijas fonda 2014.–2020.g. plānošanas perioda (ES fondi 2014–2020) un ES fondu 2007.–2013.gada plānošanas perioda (ES fondi 2007–2013) sadarbības iestādes funkcijas;
* Publiskās un privātās partnerības (PPP) uzraudzības institūcijas un kompetences centra funkcijas;
* Citas ar ārvalstu finanšu līdzekļu administrēšanu saistītas funkcijas.

Deleģējot CFLA ziņojumā minētās funkcijas Latvijas iesaistes attīstības sadarbības, mērķsadarbības un citu ES programmu ieviešanā veicināšanai, CFLA konsolidētu ES ārējās darbības instrumentu finansētu projektu administrēšanu, sniegtu atbalstu valsts pārvaldes institūcijām, PSO un komersantiem, kuri ir ieinteresēti iesaistīties ES ārējās darbības instrumentu finansētu projektu ieviešanā un uzņemtos vadošo lomu projektu piedāvājumu izstrādes koordinēšanā, iesniegšanā un projektu administrēšanā:

|  |  |  |
| --- | --- | --- |
| **CFLA funkcijas** | **ĀM** | **Iesaistītās institūcijas** |
| **Mērķsadarbības (Twinning) projekti** |
| **Atbalsts valsts pārvaldes iestāžu dalībai ES finansētajos mērķsadarbības (Twinning) projektos.** * vienotas valsts pārvaldes iestāžu profilu/ekspertīzes jomu un ar to saistīto speciālistu kataloga/ datu bāzes izveide un uzturēšana;
* regulāra izsludināto Twinnig projektu un potenciālo partneru apzināšana (Nacionālais koordinators mērķsadarbības projektu jautājumos (Finanšu ministrija) sadarbībā ar CFLA;
* apmācības valsts pārvaldes iestādēm par Twinning projektu sagatavošanu un ieviešanu, t.sk. rokasgrāmatas izstrāde un cits metodiskais atbalsts;
* tālākajā darbībā - Twinning projektu administrēšanas pakalpojumu piedāvājums valsts pārvaldes iestādēm, kas piedalās Twinning projektos;
* tālākajā darbībā – CFLA dalība Twinning projektu konkursos kā vadošai iestādei, piesaistot valsts pārvaldes iestāžu ekspertīzi.
 | **Kā atbildīgā iestāde par attīstības sadarbības politikas plānošanu un ieviešanu**:* nodrošina Latvijas attīstības sadarbības prioritāšu iekļaušanu ES attīstības sadarbības plānošanas un programmēšanas dokumentos, uz kuru pamata tiek sagatavotas ES finansētas programmas un projekti, t.sk. Twinning;
* veic izvērtējumu par Latvijas projektu īstenotāju iesaistes iespējām izsludinātajos Twinning konkursos;
* sekmē atbalstu Latvijas ekspertīzei partnervalstīs;
* veicina sadarbības iespējas ar citu valstu projektu ieviesējiem
 | **Valsts pārvaldes iestādes kā galvenie Twinning projektu ieviesēji:** * saņem CFLA metodisko atbalstu, piedaloties un ieviešot Twinning projektus;
* saņem CFLA projektu administrēšanas pakalpojumus, ja šajā jautājumā trūkst kapacitātes;
* tālākajā darbībā - piedalās CFLA kā vadošās iestādes administrētos Twinning projektos, nodrošinot iespējas koncentrēties tikai uz saturiskajiem projekta aspektiem.

**Finanšu ministrija** – Twinning nacionālais kontaktpunkts.**Valsts administrācijas skola un Valsts kanceleja:** * informatīvā atbalsta nodrošināšana par valsts pārvaldes speciālistiem, un to potenciālo iesaisti Twinning projektos;
* atbalsts un valsts pārvaldes iestāžu ekspertu apmācība.
 |
| **ES ārējās darbības instrumentu finansētie projekti (grantu un iepirkumu konkursi)** |
| **Atbalsts valsts pārvaldes institūcijām, PSO un komersantiem, kuri ir ieinteresēti iesaistīties ES ārējās darbības finansēto instrumentu (t.sk. granti un iepirkumi) projektu ieviešanā:** * apzinātas Latvijas projektu ieviesēju intereses un iespējas piedalīties ES attīstības sadarbības projektos;
* atbilstoši interesei apkopota informācija par ES (*EuropeAid*) izsludinātajiem konkursiem;
* tālākajā darbībā – sniegts metodiskais atbalsts par projektu piedāvājumu sagatavošanu administrēšanu un vadību;
* CFLA dalība ES attīstības sadarbības projektos, projektu konkursos kā vadošai iestādei, piesaistot Latvijas projektu īstenotāju ekspertīzi.
 | **Kā atbildīgā iestāde par attīstības sadarbības politikas plānošanu un ieviešanu**:* nodrošina Latvijas attīstības sadarbības politikas prioritāšu iekļaušanu ES attīstības sadarbības politikā, t.sk. iesaistoties ES kopīgās plānošanas procesos partnervalstīs;
* nodrošina iesaistes iespēju analīzi un veicināšanu ES ārējās darbības finanšu instrumentu izvērtēšanas un plānošanas procesos;
* sekmē atbalstu Latvijas projektu īstenotājiem partnervalstīs;
* veicina sadarbības iespējas ar citiem donoriem.
 | **Valsts pārvaldes institūcijas, PSO un komersanti:** * saņem CFLA metodisko atbalstu, piedaloties un ieviešot ES attīstības sadarbības projektus;
* piedalās CFLA kā vadošās iestādes administrētos ES attīstības sadarbības projektos.
 |
| **ES pīlāru izvērtējums** |
| **Eiropas Komisijas akreditācijas procesa uzsākšana pilntiesīgas attīstības aģentūras statusa iegūšanai** | Nodrošina atbalstu izvērtēšanas procesam, sadarbojoties ar Eiropas Komisijas atbildīgo ģenerāldirektorātu.  |  |

ĀM saskaņā ar Starptautiskās palīdzības likumu joprojām būs atbildīgā iestāde par attīstības sadarbības politikas plānošanu un īstenošanu, t.sk. nodrošinot Latvijas pārstāvību ES, OECD un citu starptautisko organizāciju līmenī, kā arī ieviešot ĀM budžeta programmu 07.00.00 “Attīstības sadarbības projekti un starptautiskā palīdzība”.

1. **Turpmākā rīcība**

Normatīvais regulējums

Esošā normatīvā regulējuma ietvaros CFLA var uzņemties minētās funkcijas, nodrošinot atbalstu Latvijas projektu īstenotājiem iesaistīties ES attīstības sadarbības instrumentu īstenošanā un to administrēšanā, kā arī uzsākt akreditācijas procesu Eiropas Komisijā pilntiesīgas attīstības aģentūras statusa iegūšanai.

Vienlaicīgi, lai nostiprinātu CFLA kā attīstības sadarbības aģentūras statusu Latvijas normatīvajos aktos:

* jāizvērtē nepieciešamība noteikt papildus regulējumu attiecībā uz ES attīstības sadarbības finansējuma administrēšanu ārējos normatīvajos aktos (t.sk. Starptautiskās palīdzības likumā);
* izstrādājot turpmākos politikas plānošanas dokumentus attīstības sadarbības jomā (Latvijas Attīstības sadarbības politikas pamatnostādnes 2021.-2025.gadam) ir jāņem vērā jaunās funkcijas;
* jāveic izmaiņas CFLA darbību regulējošos normatīvajos aktos (nolikums, reglaments, darbības stratēģija);
* jāizvērtē nepieciešamība aktualizēt atbildības sadalījumu Nacionālā koordinatora mērķsadarbības projektu jautājumos funkcijām Ministru kabineta 2009.gada 13.oktobra noteikumos Nr.1161 “Noteikumi par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti” un finanšu ministra rīkojumā par nacionālo koordinatoru saistībā ar plānoto sadarbību ar CFLA šajā informatīvajā ziņojumā norādītajās jomās.

Nepieciešamie cilvēkresursi

Ziņojumā minēto funkciju izpildei CFLA būtu indikatīvi nepieciešami šādi cilvēkresursi:

1. **sagatavošanās fāze** (līdz 2020.gada 31.decembrim) – viens pilna laika darbinieks (eksperts), kas koordinē attīstības sadarbības aģentūras funkciju uzsākšanu, saistīto dokumentu sagatavošanu un saskaņošanu, kā arī konkrētu uzdevumu veikšanu;
2. **ieviešanas fāze** (no 2021.gada 1.janvāra) –trīs pilna laika darbinieki + *ad hoc* piesaistītie CFLA darbinieki:

2.1) ekspertīzes kataloga, finansējuma avotu datu bāzes uzturēšana un finansējuma iespēju monitorings;

2.2) potenciālo ieinteresēto pušu informēšana par iespējām pieteikties konkursos;

2.3) konsultatīvs atbalsts projektu iesniedzējiem;

2.4) pīlāra aģentūras akreditācijas process – sākotnējā pieteikuma sagatavošana, pīlāra akreditācijas audita sagatavošana, sadarbība ar akreditācijas auditoriem, informācijas sagatavošana turpmākajiem posmiem, koordinācija ar Eiropas Komisiju.

Nepieciešamais finansējums

Lai nodrošinātu ziņojumā minēto funkciju izpildi, CFLA nepieciešams valsts budžeta finansējums, t.sk. piesaistāmo cilvēkresursu atalgojumam, pīlāra akreditācijas auditam, dalībai tīklošanās un informatīvajos pasākumos, vietējo informatīvo pasākumu organizēšanai, tehniskajam nodrošinājumam, u.c. saistītajām izmaksām. CFLA no esošajiem budžeta līdzekļiem (apakšprogramma 38.01.00 “Eiropas Savienības pirmsstrukturālo, strukturālo un citu finanšu instrumentu koordinācija”) nodrošinās sagatavošanās fāzes izdevumus 2020.gadā. No 2021.gada papildus ir nepieciešami 110 113 EUR gadā, t.sk. vienreizējs maksājums darbinieku darbavietas iekārtošanai 6 000 EURapmērā, un sākot ar 2022.gadu –104 113 EUR ik gadu:

Nepieciešamais papildu finansējums un papildu amata vietas

|  |  |  |  |
| --- | --- | --- | --- |
|  | **2021.gads** | **2022.gads** | **2023.gads un turpmāk** |
| Atlīdzība | 68 033 | 68 033 | 68 033 |
| Darba vietu izveide |  6 000 |  |  |
| Darba vietas uzturēšana |  8 400 |  8 400 |  8 400 |
| Citi izdevumi (komandējumi, dokumentu tulkošana, dalības maksa) |  27 680 | 27 680  | 27 680 |
| **Finansējums kopā** | **110 113** | **104 113** | **104 113** |
| **Amata vietu skaits** | **3** | **3** | **3** |

Deleģējot CFLA funkcijas, kas saistītas ar Latvijas iesaistes sekmēšanu ES ārējās darbības instrumentu finansētos projektos, sākotnēji nepieciešams papildu finansējums, tomēr, CFLA uzsākot pilnvērtīgu darbību šajā jomā, ES attīstības sadarbības projektu administrēšana veidos ienākumus, kas pārsniegs veiktos ieguldījumus[[7]](#footnote-7).

Ārlietu ministrs E. Rinkēvičs

Vīza: valsts sekretārs A. Pelšs

Berķe

67016418

inguna.berke@mfa.gov.lv

1. Informatīvs un konsultatīvs atbalsts komersantiem tiktu sniegts, ievērojot vienlīdzīgu atbalstu visiem privātā sektora dalībniekiem, bet vienlaikus nodrošinot funkciju nošķirtību (nepārklāšanos) attiecībā pret Latvijas Investīciju attīstības aģentūras piedāvātajiem atbalsta pakalpojumiem, kas ir mērķēti uz komersantiem. Skat. turpmāk ziņojumā sniegto informāciju. [↑](#footnote-ref-1)
2. Informatīvais ziņojums "Par Attīstības sadarbības politikas pamatnostādņu 2016.-2020. gadam” īstenošanas starpposma novērtējumu [↑](#footnote-ref-2)
3. Ierobežotā ĀM finansējuma dēļ granta konkursos pēdējos gados ir bijis iespējams atbalstīt tikai aptuveni 1/3 – 1/5 daļu no pieteikumiem [↑](#footnote-ref-3)
4. Ministru kabineta 2020. gada 3. marta noteikumi Nr. 123 "Granta projektu konkursu īstenošanas kārtība". [↑](#footnote-ref-4)
5. Ministru kabineta 2009.gada 13.oktobra noteikumi Nr.1161 "Noteikumi par valsts budžeta finansētas institūcijas dalību Eiropas Savienības finansēto institūciju stiprināšanas programmu projektu īstenošanā citā valstī un projekta finansējuma plānošanu un uzskaiti". [↑](#footnote-ref-5)
6. Ministra kabineta 2018.gada 17.jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 24. p. [↑](#footnote-ref-6)
7. Vidējās projektu netiešās administrēšanas izmaksas ES projektos ir noteiktas 7% no projekta tiešo izmaksu apjoma. [↑](#footnote-ref-7)